SET ปิดเช้าพุ่ง 12 จุด รับแรงเก็งกำไร “กลุ่มรับเหมา-ท่องเที่ยว”
SET ปิดเช้าพุ่ง 12 จุด รับแรงเก็งกำไรกลุ่มรับเหมาก่อสร้าง เนื่องจากจะมีการประกาศเปิดซองประมูลโครงการรถไฟฟ้าสายสีม่วงใต้ รวมถึงยังเป็นวันแรกของการกลับมาเปิดลงทะเบียน Test&Go เปิดประเทศรับนักท่องเที่ยวต่างชาติเป็นวันแรกก็จะส่งผลดีต่อกลุ่มท่องเที่ยว
1 ก.พ. 2565

นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ กล่าวว่า ตลาดหุ้นเช้าที่ผ่านมารีบาวด์สอดคล้องกับตลาดหุ้นสหรัฐ ขณะที่นักลงทุนยังรอดูตัวเลขการจ้างงานของสหรัฐที่จะออกมาในวันศุกร์นี้ รวมถึงตัวเลขเงินเฟ้อสหรัฐ
ส่วนปัจจัยในประเทศมีการเก็งกำไรในหุ้นกลุ่มรับเหมาก่อสร้างเข้ามา เนื่องจากจะมีการประกาศเปิดซองประมูลโครงการรถไฟฟ้าสายสีม่วงใต้ ช่วงเตาปูน-ราษฎร์บูรณะ (วงแหวนกาญจนาภิเษก) ในวันนี้ รวมถึงยังเป็นวันแรกของการกลับมาเปิดลงทะเบียน Test&amp;Go เปิดประเทศรับนักท่องเที่ยวต่างชาติเป็นวันแรกก็จะส่งผลดีต่อกลุ่มท่องเที่ยวด้วย
สำหรับตลาดหุ้นอื่นในภูมิภาคเอเชียวันนี้ส่วนใหญ่ปิดทำการเนื่องในวันตรุษจีน โดยมีตลาดหุ้นญี่ปุ่นและอินเดียที่เปิดทำการ ซึ่งก็ปรับตัวขึ้นได้ดี
ทั้งนี้แนวโน้มการลงทุนช่วงบ่าย นายณัฐชาต กล่าวว่าดัชนีน่าจะแกว่งตัวในกรอบ โดยมีแนวต้านที่ 1,670 จุด และแนวรับ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,227.43 ล้านบาท ปิดที่ 150.50 บาท เพิ่มขึ้น 1.00 บาท
GULF มูลค่าการซื้อขาย 1,462.16 ล้านบาท ปิดที่ 50.50 บาท เพิ่มขึ้น 1.50 บาท
EA มูลค่าการซื้อขาย 1,236.20 ล้านบาท ปิดที่ 91.25 บาท เพิ่มขึ้น 2.00 บาท
DELTA มูลค่าการซื้อขาย 1,189.30 ล้านบาท ปิดที่ 358.00 บาท เพิ่มขึ้น 11.00 บาท
KCE มูลค่าการซื้อขาย 1,053.87 ล้านบาท ปิดที่ 74.75 บาท เพิ่มขึ้น 3.00 บาท